KOMISIJOS REGLAMENTAS (EB) Nr. 1242/2007
2007 m. spalio 24 d.
iš dalies keičiantis Reglamentą (EB) Nr. 793/2006, nustatantį išsamias Tarybos reglamento (EB) Nr. 247/2006, nustatančio specialias žemės ūkio priemones atokiausiems Sąjungos regionams, taikymo taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2006 m. sausio 30 d. Tarybos reglamentą (EB) Nr. 247/2006, nustatantį specialias žemės ūkio priemones atokiausiems Sąjungos regionams (1), ypač į jo 25 straipsnį,
kadangi:
(1)
Atsižvelgiant į patirtį, įgytą taikant Komisijos reglamentą (EB) Nr. 793/2006 (2), reikėtų patikslinti kai kurias to reglamento nuostatas.
(2)
2000 m. birželio 9 d. Komisijos reglamente (EB) Nr. 1291/2000, nustatančiame bendrąsias išsamias taisykles dėl importo ir eksporto licencijų bei išankstinio nustatymo sertifikatų sistemos taikymo žemės ūkio produktams (3), numatyta, kad licencijos ir sertifikatai gali būti išduodami bei naudojami naudojant kompiuterizuotas sistemas; nuorodas į informaciją apie šią galimybę reikėtų įtraukti į Reglamentą (EB) Nr. 793/2006.
(3)
Reglamento (EB) Nr. 793/2006 29 straipsnio pirmoje įtraukoje numatytas tik specifinis tiekimo režimas, pagal kurį pagalbos lėšos teikiamos visus metus. Siekiant užtikrinti, kad programa būtų vykdomai tinkamai ir veiksmingai, reikėtų įtraukti nuostatas dėl papildomų priemonių. Todėl reikėtų sudaryti galimybę visus metus atlikti mokėjimus už gyvų gyvūnų importą ir tiekimą bei mokėjimus pagal priemones, nurodytas to reglamento 50 straipsnyje.
(4)
Būtina nustatyti tikslesnę Reglamento (EB) Nr. 793/2006 49 straipsnyje numatytų programų pakeitimų tvarką. Reikia nustatyti specialias taisykles, taikomas bendrųjų programų pakeitimų prašymų pateikimui ir Komisijos atliekamam tų prašymų patvirtinimui, taip pat prašymų pateikimo terminui. Atsižvelgiant į biudžeto taisykles patvirtintus pakeitimus reikėtų taikyti nuo metų, einančių po metų, kuriais pateiktas pakeitimo prašymas, sausio 1 d. Be to, reikėtų atskirti Komisijos sprendimu tvirtinamus didelius pakeitimus nuo mažų pakeitimų, apie kuriuos Komisijai pranešama tik informacijai.
(5)
Būtina tiksliau išaiškinti dabartinę Reglamento (EB) Nr. 793/2006 50 straipsnio formuluotę atsižvelgiant į susijusį Reglamento (EB) Nr. 247/2006 straipsnį.
(6)
Kad būtų sklandžiai pereita nuo ankstesnių režimų, taikytų iki 2006 m., kiek tai susiję su galimybe naudoti elektroninius sertifikatus teikiant pagalbą pagal specifinį tiekimo režimą, su galimybe visus metus atlikti mokėjimus už gyvų gyvūnų importą ir tiekimą bei atlikti mokėjimus pagal priemones, nurodytas Reglamento (EB) Nr. 793/2006 50 straipsnyje, 5 straipsnio 2 dalies, 7 straipsnio 2 dalies ir 29 straipsnio pakeitimus reikėtų taikyti nuo tos dienos, kurią Komisija pranešė apie atitinkamos valstybės narės bendrosios programos patvirtinimą pagal Reglamento (EB) Nr. 247/2006 24 straipsnio 2 dalį.
(7)
Todėl reikėtų atitinkamai iš dalies pakeisti Reglamentą (EB) Nr. 793/2006.
(8)
Šiame reglamente numatytos priemonės atitinka Tiesioginių išmokų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 793/2006 iš dalies keičiamas taip:
1)
5 straipsnio 2 dalies antra pastraipa pakeičiama taip:
„Reglamento (EB) Nr. 1291/2000 8 straipsnio 5 dalis, 13, 15, 17, 18, 19, 21, 23, 26, 27, 29-33 ir 36-41 straipsniai taikomi mutatis mutandis, nepažeidžiant šio reglamento reikalavimų.“
2)
7 straipsnio 2 dalies antra pastraipa pakeičiama taip:
„Reglamento (EB) Nr. 1291/2000 8 straipsnio 5 dalis, 13, 15, 17, 18, 19, 21, 23, 26, 27, 29-33 ir 36-41 straipsniai taikomi mutatis mutandis, nepažeidžiant šio reglamento reikalavimų.“
3)
29 straipsnio pirma įtrauka pakeičiama taip:
„-
pagalbos lėšos teikiamos visus metus pagal specifinį tiekimo režimą, pagal gyvų gyvūnų importo ir tiekimo priemones ir pagal priemones, nurodytas Reglamento (EB) Nr. 793/2006 50 straipsnyje.“
4)
49 straipsnis pakeičiamas taip:
„49 straipsnis
Programų pakeitimai
1. Apie bendrųjų programų, patvirtintų pagal Reglamento (EB) Nr. 247/2006 24 straipsnio 2 dalį, pakeitimus, kurie turi būti tinkamai pagrįsti, Komisijai pranešama visų pirma nurodant šią informaciją:
a)
priežastis ir bet kokiuos įgyvendinimo sunkumus, dėl kurių reikia pakeisti bendrąją programą;
b)
numatomas pakeitimo pasekmes;
c)
poveikį finansavimui ir įsipareigojimų tikrinimui.
Išskyrus force majeure atvejus arba išimtines aplinkybes, valstybės narės vienos programos pakeitimo prašymą pateikia ne dažniau nei kartą per kalendorinius metus ir ne vėliau nei kiekvienų metų rugsėjo 30 d.
Komisijai nepateikus prieštaravimų, prašomi atlikti pakeitimai taikomi nuo metų, einančių po metų, kuriais apie juos pranešta, sausio 1 d.
Tokie pakeitimai gali būti taikomi anksčiau, jei iki trečioje pastraipoje nurodytos datos Komisija raštu patvirtina valstybei narei, kad pakeitimai, apie kuriuos pranešta, atitinka Bendrijos teisės aktus.
Jei pakeitimas, apie kurį pranešta, neatitinka Bendrijos teisės aktų, Komisija apie tai informuoja valstybę narę ir pakeitimas pradedamas taikyti tik tada, kai Komisija gauna pranešimą apie teisės aktus atitinkantį pakeitimą.
2. Nukrypdama nuo 1 dalies, kiek tai susiję su toliau nurodytais pakeitimais, Komisija įvertina valstybių narių pasiūlymus ir priima sprendimą dėl pakeitimo patvirtinimo ne vėliau kaip per keturis mėnesius nuo prašymo pateikimo, remdamasi Reglamento (EB) Nr. 247/2006 26 straipsnio 2 dalyje nustatyta tvarka:
a)
į bendrąją programą įtraukdama naujas priemones arba pagalbos schemas;
b)
padidindama jau patvirtintos bendros paramos, skiriamos pagal kiekvieną esamą priemonę arba pagalbos schemą, procentinę dalį daugiau kaip 50 % sumos, galiojančios pateikiant pakeitimo prašymą.
3. Valstybėms narėms leidžiama atlikti toliau nurodytus pakeitimus netaikant 1 dalyje nustatytos tvarkos, jeigu apie tuos pakeitimus pranešta Komisijai:
a)
numatomame tiekimo balanse - teikiamos individualios pagalbos procentinės dalies pakeitimus iki 20 % arba produktų, kuriems taikomas atitinkamas tiekimo režimas, kiekių pakeitimus ir atitinkamai - pagalbos, skirtos kiekvienai produktų linijai remti, bendros sumos pakeitimus;
b)
Bendrijos vietinės produktų gamybos skatinimo programose - pakeitimus, neviršijančius 20 % finansinių asignavimų, skirtų atskirai priemonei, ir pakeitimus, neviršijančius 20 % vienetinės pagalbos sumos, kuri gali būti mažesnė ar didesnė už sumas, galiojusias pateikiant pakeitimų prašymą;
c)
pakeitimus, atliktus pakeitus Tarybos reglamente (EEB) Nr. 2658/87 (4) nurodytus kodus ir aprašymus, naudotus produktams, už kuriuos skiriama pagalba, identifikuoti, jeigu tie pakeitimai nedaromi todėl, kad pasikeičia patys produktai.
Tuos pakeitimus galima taikyti nuo tos dienos, kai Komisija apie juos gauna pranešimą. Produktų, kuriems taikomas tiekimo režimas, kiekį ir Reglamente (EEB) Nr. 2658/87 nurodytus statistinės nomenklatūros bei Bendrojo muitų tarifo kodus galima pakeisti tik kartą per metus, išskyrus force majeure atvejus arba išimtines aplinkybes.
5)
50 straipsnis pakeičiamas taip:
„50 straipsnis
Tyrimų, demonstravimo projektų, mokymo ir techninės pagalbos priemonių finansavimas
Pagal Reglamento (EB) Nr. 247/2006 24 straipsnio 2 dalį patvirtintoje programoje numatytiems tyrimams, demonstravimo projektams, mokymui ir techninės pagalbos priemonėms finansuoti reikalinga suma, kad ta programa būtų įgyvendinta, neturėtų viršyti 1 % bendros programos finansavimo sumos, skirtos kiekvienai programai pagal to reglamento 23 straipsnio 2 dalį.“
2 straipsnis
Šis reglamentas įsigalioja trečią dieną nuo jo paskelbimo Europos Sąjungos oficialiajame leidinyje.
Tačiau 1 straipsnio 1-3 dalys kiekvienai pakeitimų prašymus pateikusiai valstybei narei taikomos nuo Komisijos pateikto pranešimo apie atitinkamos valstybės narės bendrosios programos patvirtinimą datos pagal Reglamento (EB) Nr. 247/2006 24 straipsnio 2 dalį.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2007 m. spalio 24 d.